મધ્યમવર્ગીય સાધારણ ભણેલોગણેલો માણસ પણ આત્મવિશ્વાસ અને દ્રઢ મનોબળ ધરાવતો હોય તો એ પ્રતિષ્ઠિત ઉદ્યોગપતિ બની જ શકે છે. નજીવી મૂડીથી વેપાર શરૂ કરીને આજે આંતરરાષ્ટ્રીય કંપનીઓને હંફાવનાર આવા સપૂત છે સી.કે. રંગનાથન. શેમ્પૂ, ડિયોડ્રન્ટ્સ, અથાણાં, ઘરગથ્થુ ચીજવસ્તુઓ, પીણાં, દૂધ તેમજ ડેરી પ્રોડકટ્સનું ઉત્પાદન કરનારી દક્ષિણ ભારતીય કંપની ‘કેવિનકેર’ના તેઓ જન્મદાતા છે. મૂળ તમિલનાડુના કુડ્ડીલોરમાં તેમનો જન્મ થયો. શ્રમિક પિતા ચિન્ની કૃષ્ણનનું તેઓ સંતાન. રંગનાથનના પિતાજી ખેતીવાડીની સાથોસાથ ફાર્મા પ્રોડકટ્સ અને કોસ્મેટિકસ આઇટમ્સનું પણ ઉત્પાદન કરતા હતા અને સૌ પ્રથમવાર પાઉચમાં શેમ્પૂ વેચવાનું શ્રેય પણ તેમના નામે છે.